**6 týždeň Čítanie**

Mária Haštová:

**Kačky**

Mali sme doma dvanásť kačiek-čľapotačiek. Po dvore sa mechrili, blatko tľapkali. Do vodičky zašli, pierka plákali, zobáčiky máčali. Keď sa vykúpali, vyvalili sa na slniečko a driemkali.

Raz, ako sa stalo, ako nestalo, našiel sa voľakto, čo nezavrel bránku do záhrady. Dvanásť kačiek-čľapotačiek vovalilo sa dnu a ťapkalo rovno ku včelínu.

Uvideli kačky-čľapotačky úľ, na úli letáčik, v letáčiku včielky ako mušky. Ďob, ďob, ďob, ďobkali na letáčik a začali sa hostiť. Ej, horúca to bola veru hostinka!

Z úľov sa vyrojili včely. Vrhli sa na kačky a bodali ich hlava-nehlava.

Kačky-čľapotačky sa naľakali a ozlomkrky sa hrnuli nazad. V strachu nevedeli nájsť vrátka, nestačili ujsť.

Keď sme ich našli, už mali hlavičky ako loptičky, hrvolce ako brmbolce, nôžky ako vankúšiky, očká ako pampúšiky.

Vyhynulo dvanásť kačiek-čľapotačiek, vyhynul aj úľ včeličiek. Taký to bol smutný príbeh!

**Odpovedz na tieto otázky:**

1. Koľko bolo kačiek? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. Čo zabudol niekto zavrieť do záhrady? \_\_\_\_\_\_\_\_\_\_\_\_\_\_\_\_\_\_\_\_\_\_
3. Čo uvideli kačky v záhrade? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
4. Čo urobili včely kačkám? \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_